Document ID: 31996R2491

Komisijas Regula (EK) Nr. 2491/96
(1996. gada 23. decembris),
ar ko groza Regulu (EEK) Nr. 2658/87 par tarifu un muitas nomenklatūru un par Kopējo muitas tarifu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un Kopējo muitas tarifu [1], kurā jaunākie grozījumi izdarīti ar Komisijas Regulu (EK) Nr. 1734/96 [2], un jo īpaši tās 9. pantu,
tā kā Komisijas Regula (EK) Nr. 2564/95 [3] nosaka pasākumus, kas attiecas uz klasifikāciju kombinētajā nomenklatūrā produktiem, kuri ietver lasāmatmiņas kompaktdiska diskdzini un sistēmu skaņas un attēla reproducēšanai ar datoru (multimedia);
tā kā Komisijas 1995. gada 22. decembra Regula (EK) Nr. 3009/95, ar ko izdarīti grozījumi Padomes Regulas (EEK) Nr. 2658/87 [4] I pielikumā, noteica, ka ar 1996. gada 1. janvāri stājas spēkā Saskaņotās sistēmas nomenklatūras izmaiņas atbilstīgi Muitas sadarbības padomes 1993. gada 6. jūlija ieteikumam; tā kā Saskaņotās sistēmas nomenklatūras izmaiņas ietver jaunas 5. D piezīmes ievietošanu 84. nodaļā, kas potenciāli ietekmēs klasifikāciju dažiem produktiem, kuri varētu kalpot kā automātiskās datu apstrādes iekārtu atmiņas bloki, vienlaikus veicot vienu vai vairākas citas funkcijas;
tā kā, piemērojot nodaļas 5. E piezīmi, var izrādīties grūti atšķirt kompaktdiskus, kuri veic īpašas funkcijas, kas nav datu apstrāde, un kompaktdiskus, kuri darbojas kā lasāmatmiņas kompaktdiski, audio kompaktdiski un foto kompaktdiski un kuri tomēr ir atmiņas bloki 5. D piezīmes nozīmē;
tā kā kombinētās nomenklatūras vienotas ievērošanas dēļ būtu jānoskaidro termina "optiskā diska atmiņas bloki" piemērošanas joma; tā kā tādēļ kombinētās nomenklatūras 84. nodaļā būtu jāievieto papildu piezīme; tā kā atbilstīgi būtu jāgroza Regula (EEK) Nr. 2658/87;
tā kā šī regula ietver produktus, kas minēti Regulai (EK) Nr. 2564/95 pievienotās tabulas 2. un 3. punktā;
tā kā šajā regulā paredzētie pasākumi atbilst Muitas kodeksa komitejas Tarifu un statistikas nomenklatūras nodaļas atzinumam,
IR PIEŅĒMUSI ŠO REGULU.
1. pants
Regulai (EEK) Nr. 2658/87 pievienotās kombinētās nomenklatūras 84. nodaļā ievieto šādu papildu piezīmi:
"2. Apakšpozīcijā 84717051 ietilpst arī lasāmatmiņas kompaktdisku diskdziņi, kas ir automātisko datu apstrādes iekārtu atmiņas bloki, kuri sastāv no diskdziņu blokiem signālu saņemšanai no lasāmatmiņas kompaktdiskiem, audio kompaktdiskiem un foto kompaktdiskiem un ir aprīkoti ar ligzdu austiņām, skaļuma regulēšanas pogu vai palaišanas/apstādināšanas pogu."
2. pants
Ar šo ir atcelts Regulai (EK) Nr. 2564/95 pievienotās tabulas 2. un 3. punkts.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1997. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 23. decembrī

Labels: 12
3
1